钦定古今图书集成/明伦汇编/官常典/第649卷 > 谢师严
## 钦定古今图书集成/明伦汇编/官常典/第649卷 > 谢师严

按《武进县志》：“师严，上虞人。嘉靖四十四年令。武进时，
兵燹后，百姓凋弊，法度废弛，奸蠹交据。师严励精求
理，廉得其故，尽反前人所为。知财赋之弊起于县总
操缓急之权以罔利也，亟革之；知刑狱之弊起于奸
民怀悬倚之术以乱政也，悉殛之。事干王宪，虽豪有
力者弗宥；赋属上供，虽奸罢者必征。竭其精力，苛举
毫察。当积翫之后，一时震慑，若家有一令然，人几不
寒而栗。”行之二年，政清弊革，强畏弱安，俗所最难禁
者，盗贼赌博，亦为衰止。会朝廷遣御史阅实郡县钱
谷，吏胥所至索贿。师严不能堪，白之御史，不无讦直。
御史怒，疏劾之。奉旨勘问。时已转工部主事矣，上下
皆知其枉，百姓伏阙为请，久之始白送部调用。抵家
暴卒。毗陵赋役之清，师严力也。